Kari Aihisen kommentti naiskokeista oli liikaa isolle osalle Puoli seitsemän -ohjelman katsojista.

Tv:stä tutun kokki Kari Aihisen sanomisista Ylen Puoli seitsemän -tv-ohjelmassa on noussut pienoinen kohu. Aihinen pyytäkin nyt julkisessa Facebook-päivityksessä anteeksi sanomisiaan. Aiheesta ensimmäisenä kirjoitti Aromi-lehti.

Aihinen vieraili keskiviikkona Ylen Puoli seitsemän -ohjelmassa puhumassa ravintolamaailman raadollisuudesta. Häntä haastattelivat ohjelman juontajat Susanna Laine ja Mikko Kekäläinen. Keittiömestari Aihinen kommentoi ohjelmassa sitä, miksi hänen mielestään monien ravintoloiden keittiöissä ei näy naisia.

– Siinä tulee mukaan fysiikan lait. Mimmi synnyttää ja on kotona 1–2 vuotta, Aihinen sanoi.

Ohjelman juontaja Susanna Laine kommentoi lähetyksessä Aihisen sanomisia heti napakasti:

– Ei ne nyt voi vaikuttaa siihen! Laine huudahti.

– Kyllä se vaikuttaa. Tämä on niin raju ala. Kun lasketaan kokkien vaihtuvuus, niin noin kahden vuoden välein me vaihdetaan työpaikkaa. Sitten kun on pois, ala menee eteenpäin. Tulee uusia laitteita ja raaka-aineita. Kun äitiyslomalta tulee takaisin, täytyy tehdä entistä kovemmin duunia. Sitten tulee se, että kuka hakee lapset päiväkodista ja koulusta. Tämä on niin raju ala ja tämä ala menee valtavaa vauhtia eteenpäin, Aihinen sanoi.

Voit katsoa kyseisen ohjelmapätkän alta:

Jos video ei näy, voit katsoa sen myös täältä.

Aihisen sanomiset herättivät pian kiivasta keskustelua Puoli seitsemän -ohjelman Facebook-sivuilla. Video jaettiin ohjelman sivuilla ensimmäisen kerran keskiviikkona lähetyksen jälkeen. Iso osa kommentoijista tarttui Aihisen kommenttiin ”fysiikan laeista.”

Muun muassa näin aihetta kommentoitiin Facebookissa:

– Kertonee siitä, että perheissä naiset kantavat edelleen päävastuun kodista ja lapsista.

– Hänelläkin on lapsia, miten hän voi olla superkokki, mutta äidit ei?

– Omg! Miten ne naiset pärjää millään muullakaan alalla?

– Lapsella on varmaan myös isä, joka kyllä kykenee hakemaan penskan tarhasta. Ja hoitovapaalle saa jäädä myös isä. Mutta Kari voi asua edelleen luolassa.

– En tiedä itkeäkö vai nauraa?! Huh huh, mitä legendaa maestro heittää.

– No jo on seksistinen kommentti.

Aihinen pyysi anteeksi

Perjantaina Aihinen julkaisi Facebookissa julkisen anteeksipyynnön.

– Olen erittäin pahoillani, jos kommenttini YLEn Puoli seitsemässä loukkasi jotakuta. Se ei ollut missään nimessä tarkoitukseni. Halusin vain korostaa alan raadollisuutta ja nopeaa tempoa. Äitiys tai isyys ei saisi olla este alalla etenemiselle, Aihinen kirjoitti.

Jos Facebook-kirjoitus ei näy, voit katsoa sen myös täältä.

Suurin osa Aihisen anteeksipyyntöön kommentoineista on miehen puolella ja tsemppaa tätä viesteissään. Sen sijaan Helsingin kaupunginvaltuutettu ja näyttelijä Jasmin Hamid tahtoo tuoda kommenttikentässä selväksi, mikä Aihisen kommenteissa hiertää.

– Minä voin selventää, mikä kommenteissasi hiertää. Pöyristyttävin kommentti on kysymys siitä, kuka hakee lapset jos äiti on huippukokki. Itseäni ihmetyttää, että tällaista pitää vielä 2000-luvulla ihmetellä. Lapsethan voi hakea vaikkapa isä. Tämän lisäksi myös oletus, että nainen putoaa kärryiltä 1-2 vuoden äitiyslomansa aikana on kummallinen. Käykö näin mielestäsi kaikilla muillakin aloilla? Mikä kokin ammatissa on niin erityisen nopeatempoisesti etenevää, ettei hommaa voi ottaa haltuun äitiysloman jälkeen? Hamid kysyy kommentissaan.

” Kyllähän koko #Aihinen kiteytyy #puoli7-juontajien ilmeisiin. pic.twitter.com/SHvShCJRkS— Emil Elo (@emilelo) October 27, 2017

Jos twiitti ei näy, voit katsoa sen myös täältä.